PMIndiaData/PMIndiaSum huggingface dataset:
இத்தாலி பிரதமர் கியூசெப்பி கான்டே-வுடன் பிரதமர் திரு.நரேந்திர மோடி தொலைபேசியில் பேச்சு

இத்தாலி பிரதமர் திரு கியூசெப்பி கான்டே-வுடன் பிரதமர் திரு.நரேந்திர மோடி, இன்று தொலைபேசியில் உரையாடினார். இத்தாலியில் கோவிட்-19 பெருந்தொற்றால் உயிரிழந்தவர்களுக்கு பிரதமர் இரங்கல் தெரிவித்தார். இந்த நெருக்கடியான நேரத்தில் இத்தாலி மக்களின் உறுதியான செயல்பாடுகளுக்கு பாராட்டு தெரிவித்தார். இந்த பெருந்தொற்றால் தங்களது நாடுகளிலும், சர்வதேச அளவிலும் சுகாதாரத்துக்கும், பொருளாதாரத்துக்கும் ஏற்பட்ட பாதிப்புகளை சரி செய்வதற்கு மேற்கொள்ள வேண்டிய நடவடிக்கைகள் குறித்து இரு தலைவர்களும் ஆலோசனை நடத்தினர். பரஸ்பரம் ஒற்றுமையுடன் செயல்பட வேண்டும் என்பதை இருவரும் குறிப்பிட்டனர். மேலும், இரு நாடுகளிலும் தவித்துவரும் மக்களுக்கு உதவ பரஸ்பரம் ஒத்துழைத்து வருவதற்கு பாராட்டு தெரிவித்தனர். அத்தியாவசிய மருந்துகள் மற்றும் பிற பொருட்களை வழங்குவதில் இத்தாலிக்கு இந்தியா கட்டுப்பாடு இல்லாத ஆதரவு வழங்கும் என்று திரு.கான்டே-விடம் பிரதமர் உறுதியளித்தார். இருதரப்பு நல்லுறவை மேலும் வலுப்படுத்த இந்தியா மற்றும் இத்தாலி இடையேயான தீவிர ஆலோசனை மற்றும் ஒத்துழைப்பை தொடர்வது என தலைவர்கள் ஒப்புக் கொண்டனர். பொருத்தமான நேரத்தில் இத்தாலிக்கு பயணம் மேற்கொள்ளுமாறு பிரதமருக்கு அழைப்பு விடுத்துள்ளதை இத்தாலி பிரதமர் நினைவுகூர்ந்தார். =================
2018 ஆசிய விளையாட்டுப்  போட்டிகளில் 65 கிலோ எடைப்  பிரிவு பிரீ ஸ்டைல் மல்யுத்தப் போட்டியில் தங்கம் வென்ற பஜ்ரங் பூனியாவுக்கு பிரதமர் பாராட்டு

2018 ஆசிய விளையாட்டுப் போட்டிகளில் 65 கிலோ எடைப் பிரிவு பிரீ ஸ்டைல் மல்யுத்தப் போட்டியில் தங்கம் வென்ற பஜ்ரங் பூனியாவுக்கு பிரதமர் திரு நரேந்திர மோடி பாராட்டு தெரிவித்துள்ளார். பிரதமர் வெளியிட்ட டுவிட்டர் செய்தியில். ” 65 கிலோ எடைப் பிரிவு பிரீ ஸ்டைல் மல்யுத்தப் போட்டியில் தங்கம் வென்ற பஜ்ரங் பூனியா உங்களுக்கு எனது பாராட்டுக்கள். நீங்கள் வென்ற பதக்கம் இந்தியாவுக்கு கிடைத்த முதல் பதக்கம் என்பதால் இந்த வெற்றி மேலும் முக்கியத்துவம் பெறுகிறது ‘ எனக் குறிப்பிட்டுள்ளார்.
பிரமுக் சுவாமி மகாராஜ் சதாப்தி மஹோத்சவின் துவக்க விழாவில் பிரதமர் உரையாற்றினார்

அகமதாபாத்தில் பிரமுக் சுவாமி மகாராஜ் சதாப்தி மஹோத்சவின் துவக்க விழாவில் பிரதமர் திரு நரேந்திர மோடி இன்று உரையாற்றினார். அப்போது பேசிய பிரதமர், இத்தகைய பிரம்மாண்டமான நிகழ்வுக்கான முயற்சிகளை மேற்கொண்ட துறவிகளுக்கு நன்றி தெரிவித்ததோடு, இந்த கோலாகலமான விழா உலக நாடுகளை ஈர்ப்பது மட்டுமல்லாமல் வரும் தலைமுறையினரிடமும் தாக்கத்தை ஏற்படுத்தும் என்று தெரிவித்தார். இந்தியாவின் வளமான துறவிகளின் கலாச்சாரத்தை இங்கு காண முடிவதாக பிரதமர் குறிப்பிட்டார். நமது கலாச்சாரம், இனம், பண்பாடு மற்றும் சிந்தனைகளை துறவிகளின் கலாச்சாரம் ஊக்கப்படுத்துவதோடு வசுதைவ குடும்பகம் என்ற உணர்விற்கு மதிப்பளிக்கும் வகையில் இந்திய துறவிகள் உலகை ஒன்றிணைத்து இருப்பதாக அவர் தெரிவித்தார். சுவாமி அவர்களுடனான தமது இளமை கால நினைவுகளை பிரதமர் பகிர்ந்து கொண்டார். அவர் ஒரு ஆன்மீகவாதி என்பதை அனைவரும் அறிவார்கள், இருந்த போதும், அவர் ஒரு உண்மையான சமூக சீர்திருத்தவாதியும் கூட என்று பிரதமர் தெரிவித்தார். சமூக நலனிற்கு அவர் அதிக முக்கியத்துவம் அளித்ததாக பிரதமர் கூறினார். “பிரமுக் சுவாமி மகாராஜ் ஒரு சீர்திருத்தவாதி. அனைவரிடத்திலும் நல்ல விஷயங்களை அவர் கண்டு அதில் கவனம் செலுத்த ஊக்கப்படுத்தியதால் அவர் மிகுந்த சிறப்புக்குரியவர் ஆவார். தம்மை நாடி வந்த ஒவ்வொரு நபருக்கும் அவர் உதவினார். மார்பியில் மச்சு அணை பேரிடரின் போது அவர் மேற்கொண்ட முயற்சிகளை என்னால் என்றும் மறக்க இயலாது” என்று பிரதமர் கூறினார். இந்த நிகழ்ச்சியில் குஜராத் முதலமைச்சர் திரு பூபேந்திர பட்டேல், ஆளுநர் திரு ஆச்சார்யா தேவ்ரத், மதிப்பிற்குரிய மகாந்த் சுவாமி மகாராஜ் மற்றும் பூஜ்ஜிய ஈஸ்வர்சரண் சுவாமி ஆகியோர் கலந்து கொண்டனர்.
கனடாவின் முன்னால் பிரதமர் ஸ்டீபன் ஹார்பர் பிரதமருடன் சந்திப்பு

ரைசினா மாநாட்டில் பங்கேற்க இந்தியாவிற்கு பயணம் மேற்கொண்டுள்ள கனடாவின் முன்னால் பிரதமர் திரு. ஸ்டீபன் ஹார்பர் பிரதமர் திரு. நரேந்திர மோடியை இன்று சந்தித்துப் பேசினார். இந்தியா – கனடாவின் உறவு, முக்கிய சர்வேதேச போக்குகள் மற்றும் ஜனநாயக ஒத்துழைப்பு குறித்து இரு தலைவர்களும் தங்களின் கருத்துகளைப் பகிர்ந்து கொண்டனர்.
உஜ்வாலா திட்டப்பயனாளிகள் 01.07.2020 முதல் மூன்று மாதங்களுக்கு ‘’பிரதமர் ஏழைகள் நல்வாழ்வுத் திட்டப்’’ பயன்களை பெறுவதற்கான காலத்தை நீட்டிக்க மத்திய அமைச்சரவை ஒப்புதல்

“பிரதமர் ஏழைகள் நல்வாழ்வுத் திட்டத்தின் பயன்களை உஜ்வாலா திட்டப் பயனாளிகளுக்கு 01.07.2020 முதல் மேலும் மூன்று மாதங்களுக்குக் கிடைக்கச் செய்யும் வகையில், காலநீட்டிப்பு செய்யும் மத்திய பெட்ரோலியம் மற்றும் இயற்கை வாயு அமைச்சகத்தின் உத்தேச முடிவுக்கு புதுதில்லியில் இன்று பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது. ஏழைகள் மற்றும் பெருந்தொற்றால் ஏற்பட்டுள்ள சிரமத்தால் பாதிக்கப்பட்டுள்ள பிரிவினருக்கு உணவுப் பாதுகாப்பு வழங்கும் வகையில், “பிரதமர் ஏழைகள் நல்வாழ்வு அன்னத் திட்டம்’’ மத்திய அரசால் நிவாரணத் தொகுப்பாக அறிவிக்கப்பட்டது. பிரதமர் உஜ்வாலா திட்டதின் கீழ், சமையல் எரிவாயு இணைப்பு பெற்றுள்ள ஏழைக் குடும்பங்களுக்கும் இந்தத் தொகுப்பு சேர்க்கப்பட்டுள்ளது. இந்தத் திட்டதின் கீழ், பயனாளிகளுக்கு 01.04.2020 முதல் மூன்று மாதங்களுக்கு இலவச எரிவாயு உருளைகள் வழங்கத் திட்டமிடப்பட்டது. இத்திட்டத்தின் கீழ், ஏப்ரல் முதல் ஜூன் வரை ரூ.9709.86 கோடி பயனாளிகளின் வங்கிக் கணக்குகளுக்கு நேரடியாக மாற்றப்பட்டுள்ளன. 11.97 கோடி எரிவாயு உருளைகள் இத்திட்டப் பயனாளிகளுக்கு விநியோகிக்கப்பட்டுள்ளன. கொரோனா தொற்று காரணமாக ஏற்பட்டுள்ள சிரமத்தால் பாதிக்கப்பட்டோருக்கு மேலும் நீண்ட காலத்துக்கு இது தேவைப்படுகிறது. இத்திட்டத்தை ஆய்வு செய்த போது, உஜ்வாலா திட்டப் பயனாளிகளில் ஒரு பிரிவினர், இத்திட்டக் காலத்திற்குள் வங்கியில் செலுத்தப்பட்ட அட்வான்ஸ் தொகையை எரிவாயு உருளை வாங்குவதற்கு பயன்படுத்தவில்லை என்பது தெரிய வந்தது. எனவே, இத்திட்டத்தை மேலும் மூன்று மாதங்களுக்கு நீட்டிக்கும் மத்திய பெட்ரோலியம் மற்றும் இயற்கை வாயு அமைச்சகத்தின் பரிந்துரைக்கு அமைச்சரவை ஒப்புதல் வழங்கியுள்ளது. இது, இன்னும் எரிவாயு உருளை வாங்காதவர்களுக்குப் பயனளிக்கும். எனவே, வங்கிக் கணக்குகளுக்கு ஏற்கனவே மாற்றப்பட்ட முன்பணத் தொகையை இலவச எரிவாயு உருளை பெறுவதற்கு வரும் செப்டம்பர் 30-ஆம் தேதி வரை பயன்படுத்திக் கொள்ளலாம்.
பிரதமர் திரு. நரேந்திர மோடி ஜூலை 28, 29 தேதிகளில் லக்னோ செல்கிறார்

பிரதமர் திரு. நரேந்திர மோடி ஜூலை 28ஆம் தேதி, “நகர்ப்புற வரைபடத்தை மாற்றியமைப்பது” என்ற நிகழ்வில் பங்கேற்பார். இது, நகர்ப்புற மேம்பாடு தொடர்பான அரசின் மூன்று முக்கிய செயல்பாடுகள் பிரதம மந்திரி வீட்டு வசதித் திட்டம் (நகர்ப்புறம்); நகர்ப்புற மாற்றத்தின் புனரமைப்புக்கான அடல் இயக்கம் (அம்ருத்); நவீன நகரங்கள் இயக்கம் தொடங்கப்பட்டதன் 3-வது ஆண்டினைக் குறிப்பதாகும். நகர்ப்புற மேம்பாட்டின் முக்கிய இயக்கங்கள் குறித்த கண்காட்சியையும் பிரதமர் பார்வையிடுவார். பிரதமர் வீட்டு வசதித் திட்டத்தின் (நகர்ப்புறம்) 35 பயனாளிகளுடன் அவர் கலந்துரையாடுவார். ஒவ்வொரு மாநிலம் / யூனியன் பிரதேசத்திலிருந்து ஒருவர் வீதம் இதில் பங்கேற்பார்கள். உத்தரபிரதேசத்தின் பல்வேறு நகரங்களிலிருந்து இந்தத் திட்டத்தின் பயனாளிகளிடமிருந்து காணொலிக் காட்சி மூலம் அவர் கருத்துகளை கேட்டறிவார். உத்தரபிரதேசத்தில் முக்கியமான இயக்கங்களின்கீழ் பல்வேறு திட்டங்களுக்கு அவர் அடிக்கல் நாட்டுவார். பொதுக்கூட்டத்திலும் அவர் உரையாற்றுவார். 2018 பிப்ரவரியில் உத்தரபிரதேச அரசு முதலீட்டாளர்களை கவர்வதற்கும், தொழில்மயத்தை மேம்படுத்துவதற்கும் உ.பி முதலீட்டாளர்கள் உச்சிமாநாட்டிற்கு ஏற்பாடு செய்திருந்தது. புதுப்பிக்கவல்ல எரிசக்தி, அடிப்படைக் கட்டமைப்பு, மின்சாரம், தகவல் தொழில்நுட்பம், மின்னணுப் பொருட்கள் உற்பத்தி, சுற்றுலா மற்றும் இதுபோன்ற துறைகளில் ரூ. 4.2 லட்சம் கோடி மதிப்புள்ள முதலீட்டு விருப்பம் உருவாக இது வழிவகுத்தது. ஒரு சில மாதங்களுக்குள் ரூ. 60,000 கோடிக்கும் அதிகமான முதலீட்டுடன் 81 திட்டங்களுக்கான ஆலோசனைகள் பெறப்பட்டு, அடிக்கல் நாட்டும் நிலையை தற்போது அடைந்துள்ளன. இந்தத் திட்டங்களின் தொடக்கமாக ஜூலை 29-அன்று லக்னோவில் நடைபெறும் அடிக்கல் நாட்டு விழாவில் பிரதமர் திரு. நரேந்திர மோடி பங்கேற்பார். ———–
இரட்டை வரி விதிப்பைத் தவிர்ப்பதற்கும், வருவாய் மீதான வரிகளோடு தொடர்புடைய வரி ஏய்ப்பைத் தடுப்பதற்கும் இந்தியா-இலங்கை இடையே திருத்தப்பட்ட ஒப்பந்தத்திற்கு அமைச்சரவை ஒப்புதல் அளித்துள்ளது

பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில், இரட்டை வரி விதிப்பைத் தவிர்ப்பதற்கும், வருவாய் மீதான வரிகளோடு தொடர்புடைய வரி ஏய்ப்பைத் தடுப்பதற்கும் இந்தியா-இலங்கை இடையே திருத்தப்பட்ட ஒப்பந்தத்திற்கு ஒப்புதல் அளிக்கப்பட்டது. தாக்கம் முகப்புரையை தற்காலப்படுத்துதல், இரட்டை வரிவிதிப்பு தவிர்ப்பு ஒப்பந்தத்தில் பொதுவான வரி விதிப்புக்கான அம்சத்தை சேர்த்தல் மூலம் இடைவெளிகளைக் குறைப்பதற்கும், வரிவிதிப்புகளில் பொருந்தாதவற்றை நீக்கவும் முடியும். பின்னணி இந்தியா-இலங்கை இடையே தற்போதுள்ள இரட்டை வரிவிதிப்பு தவிர்ப்பு ஒப்பந்தம் 2013 ஜனவரி 22 அன்று கையெழுத்தானது. 2023 அக்டோபர் 22-ல் இது அமலுக்கு வந்தது. இந்தியாவும், இலங்கையும் அனைவரையும் உள்ளடக்கிய கட்டமைப்பு நாடுகளின் உறுப்பினர்களாக உள்ள நிலையில், ஜி-20 செயல் அறிக்கையின்கீழ், இவை குறைந்தபட்ச தரங்களை அமலாக்குவது அவசியமாகும். இருதரப்பு ஒப்பந்தத்தின் மூலம் அல்லது அடிப்படை அரிமானம் மற்றும் லாபத்தை வேறு இடத்துக்கு மாற்றுவதைத் தடுப்பதற்கான நடவடிக்கைகள் மூலம் வரி ஒப்பந்தம் தொடர்பான பன்னாட்டு நடைமுறையின்படி, குறைந்தபட்ச தரங்களை வழங்க முடியும். வரி ஒப்பந்தம் தொடர்பான பன்னாட்டு நடைமுறையில் இந்தியா கையெழுத்திட்டுள்ளது. ஆனால், இலங்கை இதுவரை அதில் கையெழுத்திடவில்லை. எனவே, திருத்தியமைக்கப்பட்ட ஒப்பந்தம் தேவையானது.
காமன்வெல்த் விளையாட்டுகள் 2022-ல் தங்கப்பதக்கம் வென்ற பளுதூக்கும் வீரர் அசிந்தா ஷீலிக்கு பிரதமர் வாழ்த்து தெரிவித்துள்ளார்

பர்மிங்காமில் காமன்வெல்த் விளையாட்டுகள் 2022-ல் தங்கப்பதக்கம் வென்ற பளுதூக்கும் வீரர் அசிந்தா ஷீலிக்கு பிரதமர் திரு நரேந்திர மோடி வாழ்த்து தெரிவித்துள்ளார். காமன்வெல்த் விளையாட்டுப் போட்டிகளுக்கு இந்திய அணியினர் புறப்பட்ட போது அசிந்தா ஷீலியுடனான கலந்துரையாடலையும் திரு மோடி பகிர்ந்துள்ளார். ட்விட்டரில் பிரதமர் கூறியிருப்பதாவது; “காமன்வெல்த் விளையாட்டுகளில் திறமைமிக்க அசிந்தா ஷீலி தங்கப்பதக்கம் வென்றிருப்பது மகிழ்ச்சியளித்தது. அமைதியான இயல்பு மற்றும் மனஉறுதிக்கு அவர் பெயர் பெற்றவர். தனது சிறப்பு சாதனைக்காக அவர் மிகவும் கடுமையாக உழைத்தவர். அவரது எதிர்கால முயற்சிகளுக்காக எனது நல்வாழ்த்துக்களை தெரிவித்து கொள்கிறேன்.” “காமன்வெல்த் விளையாட்டுகளுக்கான நமது அணி புறப்படுவதற்கு முன் அசிந்தா ஷீலியுடன் நான் கலந்துரையாடினேன். அவரது தாய் மற்றும் சகோதரரின் ஆதரவு பெற்றது குறித்து நாங்கள் விவாதித்தோம். தற்போது பதக்கம் ஒன்றை வென்றுள்ள நிலையில் திரைப்படம் காண அவருக்கு நேரம் கிடைக்கும் என்று நான் நம்புகிறேன்.”
பிரதமர் நயா ராய்ப்பூர் வருகை

பிரதமர் திரு. நரேந்திர மோடி அவர்கள் இன்று பிரதம மந்திரி வீட்டு வசதி திட்டத்தின் கீழ் வீடு கட்டும் திட்டங்களுக்கான அடிக்கல் நாட்டினார். சத்திஸ்கர் மாநிலத்தின் நயா ராய்ப்பூர் நகரில் இன்று நடைபெற்ற ஒரு நிகழ்ச்சியில், மின்னணு பொருட்கள் உற்பத்தி செய்யும் தொழிற்சாலைகளின் தொகுப்பு மையத்திற்கு பிரதமர் அடிக்கல் நாட்டியதோடு, சத்திஸ்கர் மாநில அரசின் கண்டுபிடிப்பு மற்றும் நிறுவனத் திறன் வளர்ச்சிக்கான கொள்கை அறிக்கையையும் வெளியிட்டார். இந்த நிகழ்ச்சியில் பேசும்போது, பிரதம மந்திரி வீட்டு வசதி திட்டம், தங்களுக்கென்று சொந்தமாக ஒரு வீடு கூட இல்லாதவர்களுக்குப் பெரிதும் பலனளிக்கும் என்று பிரதமர் குறிப்பிட்டார். இந்தத் திட்டம் வெறும் கட்டமைப்பை உருவாக்குவது மட்டுமல்ல; ஏழைகள் தங்களது கனவை நிறைவேற்றிக் கொள்ள உதவும் வழியும் ஆகும் என்றும் அவர் கூறினார். இந்தத் திட்டமானது பெருமளவில் பொருளாதார நடவடிக்கைகளை உருவாக்கக் கூடியது என்று கூறிய அவர், அனைத்து மாநிலங்களிலும் உள்ள பொது அமைப்புகள் இந்தத் திட்டத்தைச் செயல்படுத்துவதில் முன்னிலை வகிக்க வேண்டும் என்றும் கேட்டுக் கொண்டார். 2022ஆம் ஆண்டிற்குள் அனைவருக்கும் வீட்டு வசதி என்ற இலக்கை நிறைவேற்றுவதற்கு இது முதல்படியாகும் என்றும் அவர் குறிப்பிட்டார். கண்டுபிடிப்பு மற்றும் நிறுவனத்திறன் குறித்த கொள்கை அறிக்கையை உருவாக்கியதற்காக பிரதமர், சத்திஸ்கர் மாநில அரசை பாராட்டினார். கடந்த 50 ஆண்டுகளில் கண்டுபிடிப்பிற்கு முக்கியத்துவம் அளித்த நாடுகளே பெரிதும் பயனடைந்ததோடு, பொருளாதார வளத்தையும் பெற்றன என்றும் அவர் குறிப்பிட்டார். இத்தருணத்தில், திறன் வளர்ச்சி மற்றும் முத்ரா திட்டம் போன்ற திட்டங்களின் மூலம் மத்திய அரசு எடுத்து வரும் முன்முயற்சிகளையும் அவர் சுட்டிக் காட்டினார். முன்னதாக, சத்ய சாய்பாபாவின் திருவுருவச் சிலையை பிரதமர் திறந்து வைத்ததோடு, மனித வளர்ச்சிக்கான மையமான ஸ்ரீசத்ய சாய் சவுபாக்யம் என்ற மையத்தினை துவக்குவதற்கான அடிக்கல் நாட்டி, குழந்தைகள் நலனைப் பேணும் மையமான ஸ்ரீசத்ய சாய் சஞ்சீவனி மையத்தை மனித குல சேவைக்காக அர்ப்பணித்தார்.
இந்தூர் விமான நிலையத்தில் இந்திய விமான தள ஆணையத்திற்கு உரிமையான 1500 சதுர மீட்டர் நிலத்தை அழுகும் பொருட்கள் சரக்ககத்தை உருவாக்குவதற்கென ம.பி. கிடங்கு வசதி நிறுவனத்திற்கு குத்தகைக்கு விட முடிவு

பிரதமர் திரு. நரேந்திர மோடி அவர்கள் தலைமையில் கூடிய அமைச்சரவை இந்திய விமான தள ஆணையத்தின் நிர்வாகக் குழு நிறைவேற்றிய தீர்மானத்தின் அடிப்படையில் இந்தூர் விமான நிலையத்தில் அழுகும் பொருட்கள் சரக்கக மையம் ஒன்றை உருவாக்குவதற்கென மத்தியப் பிரதேச மாநில கிடங்கு வசதி நிறுவனத்திற்கு இந்திய விமான தள ஆணையத்திற்கு உரிமையான நிலத்தில் 1500 சதுர மீட்டர் நிலத்தை குத்தகைக்கு விடுவதற்கான தனது ஒப்புதலை அளித்தது.. மாநிலத்திலிருந்து விமான நிலையம் வழியாக அனுப்பப்படும் அழுகும் பொருட்கள் ஏற்றுமதி செய்வதற்கான பகுதியாக திகழவிருக்கும் இந்த மையமானது நவீன வசதிகள் கொண்டதாக அமையும். இத்துறையைச் சேர்ந்த அனைத்து வர்த்தகர்களின் தேவைகளை நிறைவேற்றும் வகையில் உலகத் தரம் கொண்டதாகவும், பொருட்களின் தரத்தை பேணிப் பாதுகாப்பதாகவும் இந்த மையத்தின் சேவை அமையும். மத்தியப் பிரதேச மாநில கிடங்கு வசதி நிறுவனம் இந்த வசதியை பொது-தனியார் கூட்டு முயற்சியில் உருவாக்கும். உள்ளூர் மக்களின் வேலைவாய்ப்புத் தேவைகளுக்கு உதவி செய்வதாக இந்த அழுகும் பொருட்கள் சரக்கக மையம் இருக்கும் எனவும் எதிர்பார்க்கப்படுவதோடு, கணிசமான அளவிற்கு வேலைவாய்ப்புகளையும் உருவாக்கும் தன்மை கொண்டதாக இருக்கும் என்றும் எதிர்பார்க்கப்படுகிறது. இந்த அழுகும் பொருட்கள் சரக்கக மையத்தை நிர்வகிக்க மொத்தம் 113 பேர் தேவைப்படுவார்கள் என்றும் மதிப்பிடப்பட்டுள்ளது. பின்னணி: இந்தோர் நகரில் உள்ள தேவி அகில்யா பாய் விமான நிலையத்தில் இந்த அழுகும் பொருட்களுக்கான சரக்கக மையத்தை மத்தியப் பிரதேச மாநில அரசு உருவாக்கும். மத்தியப் பிரதேச மாநிலத்தின் மால்வா பகுதியிலிருந்து கால்நடை உற்பத்திப் பொருட்கள், தோட்டக் கலை உற்பத்திப் பொருட்கள் மற்றும் மருந்துப் பொருட்கள் ஆகியவற்றை ஏற்றுமதி செய்வதற்கான தேவை பெருமளவில் ஏற்பட்டுள்ள நிலையில்தான் இந்த முயற்சி மேற்கொள்ளப்பட்டுள்ளது. விமான நிலையத்தின் நிலத்தை குத்தகைக்குப் பெறுவதன் மூலம் இந்தோர் விமான நிலையத்தில் அழுகும் பொருட்களுக்கான சரக்கக மையத்தை உருவாக்குவதன் மூலம் மத்தியப் பிரதேச மாநில அரசு தனது விவசாய, தோட்டக்கலை துறைகளுக்குப் பெருமளவில் ஊக்கமளிக்கவும் இயலும்.
புதுதில்லியின் பிரகதி மைதானத்தில் நடைபெற்ற உயிரி தொழில்நுட்பத் புத்தொழில் கண்காட்சி- 2022 இன் துவக்க விழாவில் பிரதமரின் உரை

மத்திய அமைச்சரவை நண்பர்களே, உயிரி தொழில்நுட்பத் துறையுடன் சம்பந்தப்பட்ட பிரமுகர்களே, இந்தியா மற்றும் வெளிநாடுகளிலிருந்து கலந்து கொண்டுள்ள விருந்தினர்களே, வல்லுநர்களே, முதலீட்டாளர்களே, தொழில்துறை நண்பர்களே! நாட்டின் முதல் உயிரி தொழில்நுட்ப புத்தொழில் கண்காட்சியில் கலந்துகொண்டு இந்தியாவின் இந்தத் திறனை உலகிற்கு எடுத்துரைக்கும் உங்கள் அனைவருக்கும் வாழ்த்துகள். 10 பில்லியன் டாலர் முதல் 80 பில்லியன் டாலராக இந்தியாவின் உயிரி பொருளாதாரம் கடந்த 8 ஆண்டுகளில் 8 மடங்கு அதிகரித்துள்ளது. உயிரி தொழில்நுட்ப உலக சூழலில் முதல் 10 இடங்கள் குழுவில் இந்தியா சேரும் நாள் வெகு தூரம் இல்லை‌. இந்தியாவின் இந்த மாபெரும் சாதனையில் உயிரி தொழில்நுட்ப தொழில் ஆராய்ச்சி உதவி கவுன்சில் மிகப்பெரிய பங்கு வகித்துள்ளது. நண்பர்களே, உயிரி தொழில்நுட்பத் துறையில் வாய்ப்புகளின் பூமியாக இந்தியா கருதப்படுவதற்கு ஐந்து பெரிய காரணங்கள் உள்ளன. முதலாவது- மாறுபட்ட மக்கள்தொகை, மாறுபட்ட காலநிலை மண்டலங்கள்; இரண்டாவது- இந்தியாவின் திறமைவாய்ந்த மனித ஆற்றல் தொகுப்பு; மூன்றாவது – இந்தியாவின் எளிதான வர்த்தக நடவடிக்கைகள்; நான்காவது – இந்தியாவில் அதிகரித்து வரும் உயிரி பொருட்களின் தேவை; ஐந்தாவது- இந்தியாவின் உயிரி தொழில்நுட்பத் துறை, அதாவது உங்கள் சாதனை. நண்பர்களே, நாட்டின் இந்தத் திறனை விரிவுபடுத்துவதற்காக கடந்த எட்டு ஆண்டுகளில் அரசு தொடர்ந்து பணியாற்றியுள்ளது. இன்றைய புதிய இந்தியாவில், ஒவ்வொரு துறையின் வளர்ச்சியும் நாட்டின் வளர்ச்சிக்கு உத்வேகம் அளிக்கும். எனவே ஒவ்வொரு துறையின் ஆதரவும், வளர்ச்சியும் நாட்டிற்கு தற்போது மிக அவசியம். அடல் புத்தாக்க இயக்கம், இந்தியாவில் தயாரித்தல் மற்றும் தற்சார்பு இந்தியா போன்ற திட்டங்களின் கீழ் கடந்த சில ஆண்டுகளில் நாம் மேற்கொண்ட நடவடிக்கைகளின் காரணமாகவும் உயிரி தொழில்நுட்பத் துறை பன்மடங்கு உயர்ந்துள்ளது. ஸ்டார்ட் அப் இந்தியா திட்டம் அறிமுகப்படுத்தப்பட்ட பிறகு உயிரி தொழில்நுட்ப புத்தொழில்களில் முதலீடு செய்வோரின் எண்ணிக்கை 9 மடங்கு அதிகரித்துள்ளது. நண்பர்களே, மிகுந்த தேவைகள் எழும் துறைகளுள் உயிரி தொழில்நுட்பத் துறையும் ஒன்று. உயிரி மருந்தகத்திலும் புதிய வாய்ப்புகள் எழுந்துள்ளன. வரும் காலத்தில் உயிரி தொழில்நுட்பத்திற்கு நாட்டில் மிகப் பெரிய வரவேற்பு கிடைக்கவுள்ளது. வேளாண்மை மற்றும் எரிசக்தித் துறைகளில் அறிமுகப்படுத்தப்படும் மாற்றங்களும் உயிரி தொழில்நுட்பத் துறைக்கு புதிய நம்பிக்கையை அளிக்கிறது. உயிரி தொழில்நுட்பத் துறையுடன் சம்பந்தப்பட்ட ஒவ்வொரு சாத்தியக்கூறு குறித்தும் அடுத்த இரண்டு நாட்களில் நீங்கள் விவாதிப்பீர்கள் என்று நான் நம்புகிறேன். உங்கள் அனைவருக்கும் நல்வாழ்த்துகள்! மிக்க நன்றி! பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
பாரம்பரிய மருத்துவ முறை துறையில் இந்தியா மற்றும் கொலம்பியா இடையேயான புரிந்துணர்வு ஒப்பந்தம் – மத்திய அமைச்சரவை ஒப்புதல்

இந்திய பாரம்பரிய மருத்துவ துறையை அமைக்க ஒத்துழைப்பு வழங்க இந்தியா மற்றும் கொலம்பியா இடையேயான புரிந்துணர்வு ஒப்பந்தம் கையெழுத்திட பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது உள்ளது. கொலம்பியாவில் இந்தியப் பாரம்பரிய மருத்துவ முறையையை ஊக்குவிக்கவும் பரப்பவும் இது உதவும். புரிந்துணர்வு ஒப்பந்தத்தினால், பாரம்பரிய மருத்துவ முறையில் மருத்துவர்களுக்கு பயிற்சி அளிக்க நிபுணர்கள் பரிமாற்றம் மற்றும் விரிவான ஆய்வு நடத்தவும் இந்த புரிந்துணர்வு ஒப்பந்தம் வழிவகுக்கும். இதனால், மருந்து தொடர்பான வளர்ச்சியில் புதிய கண்டுபிடிப்புகள் மற்றும் பாரம்பரிய மருத்துவ நடைமுறை பெருகும் என்று எதிர்பார்க்கப்படுகிறது.
சூரத் தொடர்ஓட்டத்தின் தொடக்கவிழாவில் பிரதமர் ஆற்றிய உரையின் முக்கியப்பகுதிகள்

பொதுமக்கள் ஏதேனும் சாதிக்க வேண்டுமென்று முடிவு செய்துவிட்டால் எந்த சக்தியாலும் அதை தடுக்க முடியாது இதுதான் மக்கள் சக்தி எந்தவொரு நாடும் தலைவர்களாலோ அரசுகளலோ உருவாவதில்லை மக்கள் சக்தியே ஒரு நாட்டை கட்டமைக்கிறது. சாதி, மதம், ஊழலற்ற புதிய இந்தியாவை நாம் உருவாக்க வேண்டும். அனைத்து குடிமகனும் அதிகாரம் பெற்ற இந்தியாவை நாம் உருவாக்க விரும்புகிறோம். சூரத் நகரம் பல்வேறு சிறப்பம்சங்களுடன் அமைந்துள்ளது. இது நல்லிணக்கம் மீது நம்பிக்கை வைத்துள்ள நகரமாகும். இந்த ஆண்டு ஜூன் மாதத்தில் வர உள்ள யோகா தினத்திலும், அக்டோபரில் நடைபெற உள்ள ஒற்றுமைக்கான ஓட்டம் ஆகியவற்றில் சூரத் நகர குடிமக்கள் பங்கேற்க வேண்டுமென்று நான் வலியுறுத்துகிறேன். இது போன்ற தொடர் ஓட்டங்கள் பொது மக்களின் ஆரோக்கியத்திற்கு உதவுகிறது. விளையாட்டுப் போட்டிகளில் தங்களை ஈடுபடுத்திக்கொள்ள வேண்டுமென பொது மக்களை நான் கேட்டுக்கொள்கிறேன். இது நல்ல ஆரோக்கியத்தையும் கூட்டு முயற்சிக்கான எண்ணத்தையும் வழங்குகிறது. புதிய இந்தியாவைக் கட்டமைப்பது நம்முடைய நோக்கம், இந்தியச் சுதந்திரத்தின் போது உயிர் தியாகம் செய்த சிறந்த பெண்கள் மற்றும் ஆண்களுக்கு நாம் செய்யும் சிறந்த மரியாதை இதுவாகும்.
மின்சாரத்துறையில் தகவல்களை பரிமாறிக் கொள்வதற்கான இந்திய, அமெரிக்கா புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் திரு நரேந்திர மோடி தலைமையிலான அமைச்சரவை, இந்தியாவும், அமெரிக்காவும், மின்சாரத்துறையில் இருதரப்பு நலன் குறித்த தகவல்களை பரிமாறிக் கொள்வதற்கான புரிந்துணர்வு ஒப்பந்தத்திற்கு ஒப்புதல் அளித்துள்ளது. இதன் மூலம், இந்தியாவின் மத்திய மின்சார ஒழுங்குமுறை ஆணையமும், அமெரிக்காவின் எரிசக்தி ஒழுங்குமுறை ஆணையமும் தகவல்களைப் பகிர்ந்து கொள்வதற்கான புரிந்துணர்வு ஒப்பந்தத்தில் கையெழுத்திடுவார்கள். மொத்த விலை மின்சார சந்தையை ஊக்குவிப்பதற்காகவும், மின்சார தொகுப்பின் நம்பகத்தன்மையை அதிகரிப்பதற்காகவுமான ஒழுங்குமுறை மற்றும் கொள்கைக் கட்டமைப்பை மேம்படுத்துவதற்கு, இந்த புரிந்துணர்வு ஒப்பந்தம் வழிவகுக்கும். கருத்துப் பரிமாற்றங்கள் மட்டுமில்லாமல், வளர்ச்சித் திட்டங்கள், பயணங்கள் உள்ளிட்ட பல்வேறு நடவடிக்கைகளும் மேற்கொள்ளப்படும். மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்: https://pib.gov.in/PressReleasePage.aspx?PRID=1681045
2014, 2015 மற்றும் 2016-ஆம் ஆண்டுகளுக்கான கலாச்சார நல்லிணக்க தாகூர் விருதுகள், குடியரசுத் தலைவர் வழங்கினார்

குடியரசுத் தலைவர் திரு ராம்நாத் கோவிந்த், 2014, 2015 மற்றும் 2016 ஆம் ஆண்டுகளுக்கான கலாச்சார நல்லிணக்க தாகூர் விருதுகளை சயாநவுட் என்ற பங்களாதேஷ் கலாச்சார அமைப்பைச் சேர்ந்த திரு ராஜ்குமார் சிங்காஜித் சிங் மற்றும் சிற்பக்கலைஞர் திரு. ராம் வஞ்சி சுதார் ஆகியோருக்கு புதுதில்லியில் இன்று நடைபெற்ற விழாவில் வழங்கினார். பிரதமர் தலைமையிலான நடுவர் குழு இந்த விருதாளர்களைத் தேர்ந்தெடுத்தது. இந்தக் குழுவில் இந்திய தலைமை நீதிபதி திரு.ரஞ்சன் கோகோய், முன்னாள் தலைமை தேர்தல் ஆணையர் திரு. என்.கோபால் சுவாமி, கலாச்சார உறவுகளுக்கான இந்திய குழுமத்தின் தலைவர் திரு. வினய் சகஸ்ரபுத்தே ஆகியோர் இடம் பெற்றிருந்தனர். நிகழ்ச்சியில் பேசிய பிரதமர் திரு. நரேந்திர மோடி எந்த தேசத்திற்குமே கலாச்சாரம் அதற்கான அடையாளத்தை அளிக்கிறது என்று கூறினார். “காலனி ஆதிக்கம் மற்றும் வெளிநாட்டு படையெடுப்பின் போதும் கூட இந்தியாவின் வளமான கலாச்சாரம் பாதுகாக்கப்பட்டது”. குருதேவ் தாகூர் மற்றும் சுவாமி விவேகானந்தர் போன்ற மகத்தானவர்களின் பங்களிப்பால் மட்டுமே இது சாத்தியமானது. இந்தியாவின் பன்முக கலாச்சாரம் குருதேவின் பங்களிப்பில் பிரதிபலிக்கிறது. ரபீந்திரரின் கவிதைகளில் நாட்டின் பன்முக கலாச்சாரமும் அடங்கி உள்ளன. இது மொழிகளுக்கு அப்பாற்பட்டது. தாகூரின் போதனைகள் காலம் கடந்ததாகும். இலக்கியத்திற்கு அவர் அளித்த பங்களிப்பு மூலம் உலகம் பெருமளவில் கற்றுக் கொள்ள முடியும். “பாரம்பரிய கலைகள் மற்றும் நடனங்கள் இந்திய கலாச்சாரத்தின் அடையாளங்கள் என்று பிரதமர் கூறினார். மணிப்பூர் நடனக் கலையில் சிறந்து விளங்கும் திரு. ராஜ்குமார் சின்ஹாஜித் சிங்-கிற்கு 2014-ம் ஆண்டுக்கான விருது வழங்கப்பட்டது. 2015-ம் ஆண்டுக்கான விருது குருதேவ் ரவீந்திர நாத் தாகூரின் வேலைபாடுகளையும் வங்காளதேசத்தின் கலைகளையும் பிரபலப்படுத்தியதற்காக வங்காளதேசத்தின் சயாநவுட் என்ற கலாச்சார அமைப்புக்கு வழங்கப்பட்டது. 2016-ம் ஆண்டுக்கான விருது பிரபல சிற்பக்கலைஞர் திரு. ராம் வஞ்சி சுதாகருக்கு வழங்கப்பட்டது. கலாச்சார நல்லிணக்கத்திற்காக தாகூர் விருது வழங்குவதை ரவீந்திர நாத் தாகூரின் 150-வது பிறந்தநாள் அனுசரிக்கப்பட்ட 2012 ஆம் ஆண்டு முதல் மத்திய அரசு தொடர்ந்து வழங்கி வருகிறது. ஆண்டுதோறும் வழங்கப்படும் இந்த விருதில் ஒரு கோடி ரூபாய் ரொக்கமாக வழங்கப்படுகிறது. மேலும் இதனுடன் சான்றிதழ், விருது மற்றும் தனித்துவம் வாய்ந்த கலாச்சார கைவினை பொருள் அல்லது கைத்தறி பொருளும் பரிசாக வழங்கப்படுகிறது.
குருகோவிந்த் சிங் அவர்களின் பிறந்த ஆண்டினைக் குறிக்கும் வகையில்  நினைவு நாணயம் ஒன்றினைப் பிரதமர் வெளியிடவிருக்கிறார்.

குருகோவிந்த் சிங் அவர்களின் நினைவாக நாணயம் ஒன்றினை 7, லோக் கல்யாண் மார்க், புதுதில்லி என்ற இடத்தில் ஜனவரி 13, 2019 அன்று பிரதமர் திரு நரேந்திர மோடி வெளியிடவிருக்கிறார். குருகோவிந்த் சிங் அவர்களின் பிறந்த ஆண்டினைக் குறிக்கும் வகையில் இந்த நிகழ்ச்சி நடத்தப்படுகிறது. இதையொட்டி அங்குக் கூடியிருப்போரிடம் பிரதமர் உரையாற்றவிருக்கிறார். சீக்கியர்களின் 10 ஆவது குருவான குருகோவிந்த் சிங், அவரது போதனைகள் மற்றும் சிந்தனைகளின் மூலம் ஏராளமானவர்களுக்கு ஊக்கமளிக்கும் சக்தியாக விளங்குகிறார். ஜனவரி 5, 2017 அன்று பாட்னாவில் நடைபெற்ற ஸ்ரீ குருகோவிந்த் சிங் மகாராஜ் அவர்களின் 350 ஆவது பிறந்த ஆண்டு கொண்டாட்டங்களில் பிரதமர் திரு நரேந்திர மோடி பங்கேற்றார். இதனை நினைவு கூரும் வகையில் தபால் தலை ஒன்றையும் அவர் வெளியிட்டார். இந்தியாவின் பல்வேறு பகுதிகளைச் சேர்ந்த 5 சீடர்கள் மற்றும் கால்சா மூலம் நாட்டை ஒற்றுமைப்படுத்தும் ஒப்பற்ற முயற்சியில் குருகோவிந்த் சிங் எவ்வாறு ஈடுபட்டார் என்பதைப் பிரதமர் தமது உரையில் சுட்டிக்காட்டினார். குருகோவிந்த் சிங் அவர்கள் தமது போதனைகளின் மையப் பொருளாக ஞானத்தை முன்வைத்தார் என்றும் அவர் கூறினார். நலிந்த பிரிவினருக்கான குருகோவிந்த் சிங்கின் போராட்டத்தை நினைவு கூர்ந்த பிரதமர், மனித குல துயரங்களை ஒழிப்பதே மிகப்பெரிய சேவையாகும் என்று குருகோவிந்த் சிங் அவர்கள் நம்பியதாக டிசம்பர் 30, 2018 அன்று ஒலிபரப்பான மனதின் குரல் வானொலி நிகழ்ச்சியில் குறிப்பிட்டார். குருகோவிந்த் சிங் அவர்களின் துணிவு, தியாகம், அர்ப்பணிப்பு ஆகியவற்றை அவர் பாராட்டினார். ஒட்டுமொத்த மனித குலத்தையும், ஒன்றாகவே கருதவேண்டும்; எவரும் உயர்ந்தவரோ, தாழ்ந்தவரோ இல்லை, தீண்டத்தகுந்தவர், தீண்டத்தகாதவர் என்போரும் இல்லை என்ற குருகோவிந்த் சிங்கின் கருத்து இப்போதும் பொருத்தமாக உள்ளது என்று அக்டோபர் 18, 2016 அன்று லூதியானாவில் நடைபெற்ற குறு, சிறு மற்றும் நடுத்தர தொழில்களுக்கான விருது வழங்கும் விழாவில் பிரதமர் நினைவு கூர்ந்தார். சீக்கிய குருக்களின் பாரம்பரியம் என்பது நாட்டுக்காக தியாகம் செய்வதில் முன்னணியில் இருப்பதுதான் என்பதை ஆகஸ்ட் 15, 2016 சுதந்திர தின உரையில் பிரதமர் மீண்டும் ஒருமுறை நினைவுப்படுத்தினார்.
ஐரோப்பிய யூனியன் வெளியுறவு விவகாரங்கள் மற்றும் பாதுகாப்புக் கொள்கை உயர் பிரதிநிதி பிரதமருடன் சந்திப்பு

ஐரோப்பிய யூனியன் வெளியுறவு விவகாரங்கள் மற்றும் பாதுகாப்புக் கொள்கை உயர் பிரதிநிதி பெடெரிகா மோகெரினி, புதுதில்லியில் பிரதமர் திரு. நரேந்திர மோடியை இன்று சந்தித்தார். பிரதமர் திரு. மோடியும், மோகெரினியும் பிராந்தி மற்றும் உலக அளவிலான பரஸ்பர அக்கறையுள்ள விஷயங்களில் மேம்பாடு காண்பது குறித்து கலந்துரையாடினர். இந்தியாவுக்கும் ஐரோப்பிய யூனியனுக்கும் இடையில் பாதுகாப்பு ஒத்துழைப்பில், குறிப்பாக பயங்கரவாத ஒழிப்பு பிரச்சினையில் ஒத்துழைப்பை வலுப்படுத்த வேண்டியதன் அவசியம் குறித்து பிரதமர் மோடியும் மோகெரினியும் ஒப்புக்கொண்டனர். கடந்த இந்தியா – ஐரோப்பிய யூனியன் உச்சி மாநாட்டுக்காக 2016 மார்ச் மாதம் பிரஸ்ஸல்ஸ் நகருக்கு தாம் மேற்கொண்ட வெற்றிகரமான பயணம் பற்றி பிரதமர் மோடி நினைவுகூர்ந்தார். 2017 அக்டோபர் மாதம் இந்தியாவில் நடக்கவுள்ள அடுத்த இந்தியா – ஐரோப்பிய யூனியன் உச்சி மாநாட்டுக்காக தாம் காத்திருப்பதாகவும் மோடி தெரிவித்தார்.